વિશ્ર્વ ફરી એક વાર અમેરિકા વર્સીસ રશિયાના કોલ્ડ વોર તરફ ધકેલાઈ રહ્યું છે તેવી ચેતવણીઓ લાંબા સમયથી અપાઈ રહી છે અને સીરિયા પર અમેરિકા તથા તેના સાથી દેશોએ હુમલો કરી નાંખ્યો તેના કારણે આ ચેતવણી સાચી પડી રહી હોય એવું લાગી રહ્યું છે. સીરિયાના ડૂમા શહેરમાં ગયા શનિવારે રાસાયણિક હુમલો થઈ ગયો. આ હુમલામાં સેકડો લોકો માર્યાં ગયાં ને તેમાં મોટા ભાગનાં બાળકો હતાં. અમેરિકાએ આ હુમલા માટે સીરિયાને જવાબદાર ગણાવીને મિસાઈલ હુમલો કરી દીધો ને સામે રશિયાએ અમેરિકાને ચીમકી આપી છે કે અમેરિકા આ બધું બંધ નહીં કરે તો જોવા જેવી થશે ને અમેરિકાને પાઠ ભણાવવા રશિયાએ પણ હુમલા શરુ કરવા પડશે.